Historicament, mientres a Prehistoria y a Edat Antiga, no existiba a fegura d'o melitar en sentito estricto, estando qualsiquier miembro d'a sociedat apto ta la luita en prencipiar una guerra. Sindembargo, quan apareixioron os grans imperios de l'Antigüidat, como l'Imperio echipcián u l'Imperio román, naixió a fegura d'o melitar profesional, que feba d'ista actividat o suyo medio prencipal de vida y que recibib un entrenamiento melitar que li permeteba d'estar un ran dencima d'o nivel en que podía plegar un ciudadán que no hese recibito dito entrenamiento. Mientres a Edat Meya, a diferencia prencipal yera entre a Caballería, formata por miembros d'a nobleza que yeran quasi melitars, y a Infantería, formata por labradors sin muita formación melitar alistatos nomás que ta una campanya melitar concreta. As primeras unidatz profesionals que se formoron estioron bellas unidatz d'arquers, que emplegaban un arma (l'arco) que en ixe inte yera un arma especializata. En os sieglos XVI-XVIII, se formoron ta la guerra unidatz de mercenarios, que constituiban a parte prencipal en os grans exercitos. Ista situación cambeó con a Revolución francesa, quen s'estendilló a ideya de que una d'as obligacions d'o ciudadán yera la de prestar por un tiempo o suyo servicio melitar, ta fer que en caso de guerra estase a punto ta fer parte de l'Exercito: apareixioron asinas as grans campanyas melitars que movilizaban millons de soldatos, mandatos por grans estrategas como Napolión Bonaparte. Mientres a Primera Guerra Mundial, y encara mas mientres a Segunda Guerra Mundial, l'aplicación d'os abances tecnicos de l'industrialización a la guerra fació necesario l'adiestramiento d'os melitars por una luega durada, tonando a apareixer o melitar profesional, situación que actualment ye vichent en quantos países, incluyindo-ie Espanya.